Vrou dood, man kritiek ná huisbraakDie vrou is per helikopter na ‘n hospitaal vervoer. (Foto: Verskaf) ŉ Vrou is dood en ŉ man in ŉ kritieke toestand nadat hulle Vrydagaand gedurende ŉ huisbraak in Randburg in Johannesburg geskiet is. Volgens Shawn Herbst, woordvoerder van Netcare 911, is nooddienste omstreeks 23:00 na ŉ woonkompleks in Boundaryweg in Cosmo City in Randburg ontbied waar ŉ man en ŉ vrou, vermoedelik albei 33 jaar oud, gedurende ŉ huisbraak geskiet is. Die vrou het ŉ skietwond aan haar nek en bors opgedoen. Die man is in die oog geskiet, het Herbst gesê. Die pasiënte is op die toneel behandel waarna die vrou weens die erns van haar beserings per helikopter na ŉ hospitaal vervoer is. Sy het egter later aan haar beserings beswyk. Volgens Herbst is die man per ambulans na ŉ hospitaal gehaas. Die polisie was op die toneel om ondersoek in te stel. Maroela Media wag op terugvoer van die polisie.